Tønder-sagen

Tønder-sagen er en af de største og mest omtalte sager om seksuelt misbrug af børn i nyere tid i Danmark. Faderen udlånte og udlejede sine to døtre til en række fremmede mænd, som begik seksuelle overgreb mod pigerne, der er fra henholdsvis 1994 og 1997. Sagen blev optrevlet da politiet i Sønderborg den 4. august 2005 modtog et anonymt tip, som førte til en undersøgelse af Tønder-pigernes forløb. Knap tre uger senere, den 24. august 2005, blev forældrene anholdt og først da blev de to piger tvangsfjernet fra hjemmet – selvom offentligt ansatte og almindelige borgere tidligere havde indsendt mindst 14 underretninger med mistanke om omsorgssvigt, og offentlige instanser havde tidligere holdt op mod 30 møder – dog uden resultat.

Daværende socialminister Eva Kjer Hansen (V) ville fire måneder efter sagens afsløring i 2005 ikke uddele kritik af Løgumkloster Kommune, fordi "der ikke er tilstrækkeligt belæg for at påtale deres faglige håndtering af sagen". Tønder Kommune, som familien flyttede til i 2004, fik ministerkritik, og en kommunal chef blev fyret. Familien var bosiddende i Tønder Kommune ved efterforskningens begyndelse, selvom misbruget også foregik da familien boede i Løgumkloster Kommune.

Siden forældrene blev anholdt, er der foretaget 14 yderligere anholdelser, og inklusive faderen fik de 15 mænd sammenlagt 45 års fængsel for at misbruge pigen. Senere kom det frem, at faderen havde misbrugt både sin ældste og yngste datter. Faderen blev dømt for incest, samleje med mindreårige og for blufærdighedskrænkelse, hvilket i februar 2007 resulterede i en dom på 10 års fængsel. Faderen blev samtidig dømt til at betale 200.000 kroner i erstatning til storesøsteren og 50.000 kroner til lillesøsteren. Moderen blev på grund af diagnosen skizofreni, idømt en tidsubegrænset behandlingsdom for medvirken til faderens incest.

Efter dommene var faldet i Tønder-sagen startede i øvrigt en landsindsamling af underskrifter for skærpede straffe i sager om misbrug af børn. Indsamlingen blev startet af mekaniker Peter Petersen fra Sønderjylland og resulterede i 30.000 underskrifter, der blev afleveret til den daværende justitsminister Lene Espersen. Espersen udtalte, at hun tolkede de meget stærke krav, som underskriverne rejste, som et udtryk for forargelse over, at straffene i pædofilisager ikke når op i den høje ende af strafferammen.

De to piger har fået en erstatning på samlet set 1.215.000 kr. Den ældste piges erstatning var på i alt 880.000 kroner, mens den yngste fik knap 320.000 kroner i erstatning. Den 6. marts 2014 valgte Tønder Kommune at tildele Tønder-pigen 300.000 kroner i godtgørelse. I februar blev Tønder Kommune stævnet på vegne af Tønder-pigens advokat, Nikolaj Nielsen, med henblik på at få kommunen til at anerkende det svigt, kommunen havde udsat hende for. Kommunen reagerede ved at overdrage sagens akter og stævningen til sit forsikringsselskab, der vendte tilbage med en melding om, at godtgørelseskravet kunne indfries inden for kommunens ansvarsforsikring.

Tønder-sagen har været beskrevet i adskillige avisartikler, i bøger og i dokumentarprogrammer og så er dramafilmen Himlen falder fra 2009, direkte inspireret af sagen.

Status for sagen 
Der er i alt blevet foretaget 16 anholdelser inklusiv pigernes forældre. De seksuelle overgreb begyndte i Løgumkloster Kommune, men da familien flyttede til en landsby nær Tønder, blev sagen overgivet til Tønder Kommune, som ikke tog affære i tide, så de seksuelle misbrug kunne forsætte.

Sagens forløb 
 4. august 2005: Politiet i Sønderborg modtager et anonymt tip og indleder en undersøgelse.
 24. august 2005: Forældrene anholdes og pigerne tvangsfjernes og kommer i familiepleje.
 11. januar 2006: En 40-årige mand bliver varetægtsfængslet (nummer 11).

Forældrene 
Faderen (som er invalidepensionist på grund af en hjertefejl) blev sigtet for at have udlånt og udlejet pigerne til en række fremmede mænd, som havde begået seksuelt overgreb mod pigerne, og for selv at have foretaget overgreb. Under sin varetægtsfængsling i Arresthuset i Vejle i december 2006 forsøgte han at begå selvmord. Faderen var medlem af Satanistisk Forening, mens overgrebene stod på.

Moderen (var organist i en lokal kirke) blev sigtet for medvirken til eller forsøg på medvirken til samleje eller anden kønslig omgang end samleje. I forhold til den yngste datter blev hun sigtet for at have bidraget til, overværet og været vidende om faderens overgreb. Moderen udtalte senere i TV 2's kriminalmagasin Station 2, at hun var uskyldig og betegnede sig selv som et offer i sagen.

De sociale myndigheder 
Der kom frem at familien tidligere havde været i de sociale myndigheders søgelys i 2004, hvor familien boede i Løgumkloster Kommune, fordi moderen var psykisk syg. Pigerne fik i den forbindelse bevilget en aflastningsfamilie og var indstillet til observation på Helsehjemmet Behandlingsinstitution i Haderslev. Familien flyttede derfor til Tønder Kommune.

Kort efter forlod moderen familien, og først et halvt år senere blev pigerne undersøgt på institutionen Helsehjemmet på Tønder Kommunes opfordring. Resultatet af undersøgelsen var uklar, og den medførte ikke yderligere tiltag fra kommunen. Det har senere medført kritik af de involverede kommuners sociale myndigheder, som er blevet beskyldt for utilstrækkelig kommunikation mellem kommunerne omkring familiens forhold og manglende handling. Den 5 marts 2014 betalte Tønder kommune en godtgørelse på 300.000 kr. til den ældste datter efter hun havde stævnet kommunen. Direktøren for Børn, Skole, Kultur og Fritid i Tønder kommune udtaler at de har valgt at betale frivillig for at undgå en retssag.

Retsforfølgelse 
Den 47-årige fader i Tønder-sagen blev den 20. februar 2007 ved byretten i Tønder idømt 10 års fængsel for seksuelt misbrug af sine to døtre. Dommen faldt efter, at faren tidligere samme dag i retten havde bekræftet sin tilståelse af dels sit eget seksuelle misbrug af døtrene, dels at have ladet en række andre – allerede dømte – mænd misbruge pigerne. Samtidig med fængselsstraffen blev han dømt til at betale 200.000 kroner i erstatning til den ældste af pigerne og 50.000 kroner til den yngste.

Den 47-årige mand blev dømt for selv at have misbrugt døtrene, og for at have tilskyndet mange andre mænd til samleje eller anden sex med den ældste datter, mens hun kun var 10 til 11 år. I et retsmøde i Tønder erkendte faren samtlige 19 tiltalepunkter, og efter anklageren og forsvarerens procedure tog det kun en halv time for dommer Henriette Frölich at udmåle straffen.

Moderen blev den 11. december 2006 ved byretten i Tønder idømt en tidsubestemt behandlingsdom på et psykiatrisk hospital; det kom frem, at hun siden 1983 havde lidt af skizofreni.

Øvrige domme i sagen 
 58-årig mand fra Flensborg med tyrkisk baggrund. Dømt for to samlejer. Idømt 3 års fængsel og udvisning fra Danmark for bestandig.
 35-årige Abdul Jalil Ahadi fra Aabenraa – afghansk statsborger og førtidspensionist. Dømt for et samleje. Idømt 2 års fængsel og udvisning fra Danmark for bestandig.
 23-årige Said Mohammed Zakria Hosseini fra Aabenraa – afghansk statsborger. Dømt for et samleje. Idømt 2 års fængsel og udvisning fra Danmark for bestandig.
 37-årig tyrker, pizzeriaejer fra Esbjerg. Dømt for to samlejer. Idømt 3 års fængsel.
 38-årig srilankaner, pizzeriaejer fra Aabenraa, srilankansk statsborger. Dømt for to samlejer. Idømt 3 år og 3 måneders fængsel samt udvisning fra Danmark for bestandig.
 18-årig srilankansk statsborger, studerende fra Haderslev. Dømt for anden kønslig omgang end samleje. Idømt 1 års fængsel.
 65-årige Mogens Bank, pensionist fra Højer. Dømt for sexmisbrug af den ældste pige. Idømt 2 år og 9 måneders fængsel.
 45-årige Bjarne Søndergaard Nielsen, pladesmed fra Stenderup-Krogager. Dømt for samleje. Idømt 2 år og 3 måneders fængsel.
 49-årige Verner Erling Staal, håndværker fra Gørding. Dømt for et samleje. Idømt 2 års fængsel.
 35-årig srilankaner, pizzeriamedarbejder fra Haderslev, oprindeligt fra Sri Lanka. Dømt for et samleje. Idømt 2 års fængsel.
 54-årige Ove Pedersen, landmand fra Branderup. Dømt for et samleje. Idømt 2 års fængsel.
 61-årige Kjeld Erling Nielsen, revisor fra Bramming. Dømt for anden kønslig omgang end samleje. Idømt 1 år og 9 måneders fængsel.
 74-årige Gerhard Trip, pensionist fra Abild. Kendt skyldig i fem tilfælde af anden kønslig omgang end samleje. Idømt 2 år og 3 måneders fængsel.
 45-årige Parameswaran Sinnathambi, mand fra Aabenraa, født i Sri Lanka. Kendt skyldig i fem samlejer og i at have medvirket til, at syv andre mænd også havde sex med den ældste pige. Idømt 6 års fængsel.

Bibliografi

Bøger 
 2007 – Grænselandet: Tøndersagen efterforsket – Mads Brügger
 2007 – Tøndersagen – Claus Jessen
 2022 – Jeg er her jo - kald mig aldrig Tønderpigen igen – Pia Møller Søe & Zandra Berthelsen

Claus Jessen, journalist på Ekstra Bladet og har dækket sagen siden starten. Han udgav den 28. marts 2007 "Tøndersagen" på Ekstra Bladets Forlag. Bogen kom ind på flere bestseller-lister.

I efteråret 2007 udkom Mads Brügger og Nikolaj Thomassens bog "Grænselandet: Tøndersagen efterforsket".

Jeg er her jo er den ældste pige Zandra Berthelsens egen beretning formidlet i samarbejde med forfatter Pia Møller Søe.

Film 
 Himlen falder, en dansk dramafilm fra 2009 af Manyar Parwani, som er inspireret af hændelserne fra Tønder-sagen.

Se også 
 Brønderslev-sagen

Kildehenvisninger

Eksterne henvisninger 
 Nadjas historie: »Så hjælp mig dog«, Tønder-pigen fortæller sin historie. Politiken, 12. januar 2014.

Begivenheder i 2005
Kriminalsager i Danmark
Seksualforbrydelser
Parafili
Tønder Kommune
Sager om seksuelt misbrug af børn i Danmark